《送人之湘阴谒知己》
宋代·林昉

一声歌未断，江动欲潮生。
是月寒露下，故人湘水行。
沙云晴见雁，船火夜闻筝。
谢令应相喜，先期发吏迎。

作者简介：林昉，字景初，号石田，粤（今广东）人。曾为释英《句云集》作序。宋亡不仕。与汪元量有交（《湖山类稿》卷一《客感和林石田》、卷四《答林石田见访有诗相劳》）。有《石田别稿》，已佚。今录诗十六首。